Saftu: Busstaking sál verskerp as ooreenkoms nie bereik wordPuseletso Molise, die provinsiale sameroeper van Saftu in Noordwes, praat met stakende busbestuurders by ŉ busstasie in Rustenburg. Foto: ANA Die vakbondfederasie Saftu het Dinsdag gedreig dat die landwye busstaking verskerp sal word indien ŉ ooreenkoms tussen partye nié teen Dinsdagaand bereik is nie. Puseletso Molise, die provinsiale sameroeper van Saftu in Noordwes, het gesê die vakbondfederasie verwag dat ŉ ooreenkoms teen 18:00 Dinsdagaand bereik is. Molise het gesê taxi- en vragmotorbestuurders, mynwerkers en die algemene publiek sal ook nou gevra word om by die staking aan te sluit. “Die staking gaan aan. Ons het kragte gemobiliseer. Die taxi-bedryf sal by die staking aansluit, vragmotorbestuurders sal hul vragmotors in die middel van paaie stop en dit daar los, mynwerkers sal ophou werk en die algemene publiek sal die staking ondersteun,” het hy gesê. “Saftu sal nie verantwoordelik gehou word vir wat ook al van vandag af vorentoe gebeur nie.” Dit was teen Woensdagoggend onduidelik of ŉ ooreenkoms bereik is. Stakende busbestuurders het Maandag met pendelaars in Rustenburg in Noordwes vergader in ŉ poging om hul samewerking te kry in die stryd om beter lone. “Ons wil hê passasiers moet weet en verstaan dat dit nie ons is wat die vervoer [busse] weier nie. Daarom moet hulle aansluit by die stryd teen die mense wat nie vir hulle omgee nie,” het Molise gesê. Die landwye busstaking het reeds op 18 April begin en lei daartoe dat duisende pendelaars daagliks gestrand is of noodgedwonge van duurder alternatiewe vervoer gebruik moet maak. Busbestuurders dring aan op beter werkstoestande en ŉ minimumloon van R8 000. Busbestuurders, onder leiding van die vakbond Satawu, staak al sedert verlede week landwyd terwyl hulle ŉ algemene salarisverhoging van 12% eis. Werkgewers was slegs bereid om 7% aan te bied.